CELEX: 32014H0729(13)
Language: mt
Date: 2014-07-08 00:00:00
Title: Rakkomandazzjoni tal-Kunsill tat-8 ta' Lulju 2014 dwar il-Programm Nazzjonali ta' Riforma tal-Litwanja għall-2014 u li twassal opinjoni tal-Kunsill dwar il-Programm ta' Konverġenza tal-Litwanja għall-2014

29.7.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 247/67
            
         RAKKOMANDAZZJONI TAL-KUNSILL
   tat-8 ta' Lulju 2014
   dwar il-Programm Nazzjonali ta' Riforma tal-Litwanja għall-2014 u li twassal opinjoni tal-Kunsill dwar il-Programm ta' Konverġenza tal-Litwanja għall-2014
   2014/C 247/13
   IL-KUNSILL TA’ L-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ ta’ pożizzjonijiet ta' baġit u s-sorveljanza u l-koordinazzjoni ta’ politika ekonomika (1), u b’mod partikolari l-Artikolu 9(2) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra r-riżoluzzjonijiet tal-Parlament Ewropea,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat tal-Impjiegi,
   Wara li kkunsidra l-opinjoni tal-Kumitat Ekonomiku u Finanzjarju,
   Wara li kkunsidra l-opinjoni tal-Kumitat tal-Protezzjoni Soċjali,
   Wara li kkunsidra l-opinjoni tal-Kumitat tal-Politika Ekonomika,
   Billi:
   
               (1)
            
            
               Fis-26 ta’ Marzu 2010, il-Kunsill Ewropew qabel mal-proposta tal-Kummissjoni biex tiġi mnedija strateġija ġdida għat-tkabbir u l-impjiegi, Ewropa 2020, ibbażata fuq koordinazzjoni msaħħa tal-politiki tal-ekonomija, li tiffoka fuq il-punti ewlenin fejn hija meħtieġa azzjoni biex jissaħħaħ il-potenzjal tal-Ewropa għal tkabbir sostenibbli u kompetittività.
            
         
               (2)
            
            
               Fit-13 ta' Lulju 2010, il-Kunsill, abbażi tal-proposti tal-Kummissjoni, adotta Rakkomandazzjoni dwar il-linji gwida ġenerali għall-politiki ekonomiċi għall-Istati Membri u l-Unjoni (mill-2010 sal-2014) u, fil-21 ta' Ottubru 2010, huwa adotta deċiżjoni dwar il-linji gwida għall-politiki tal-impjiegi tal-Istati Membri (2), li flimkien jiffurmaw il-“linji gwida integrati”. L-Istati Membri kienu mistiedna sabiex jikkunsidraw il-linji gwida integrati fil-politiki ekonomiċi u tal-impjiegi tagħhom.
            
         
               (3)
            
            
               Fid-29 ta' Ġunju 2012, il-Kapijiet ta' Stat jew ta' Gvern tal-Istati Membri ddeċidew dwar Patt għat-Tkabbir u l-Impjiegi, li jipprovdi qafas koerenti għal azzjoni fil-livelli nazzjonali, tal-UE u taż-żona tal-euro bl-użu tal-lievi, l-istrumenti u l-politiki kollha possibbli. Huma ddeċidew dwar azzjoni li għandha tittieħed fil-livell tal-Istati Membri, fejn b'mod partikolari esprimew impenn sħiħ biex jintlaħqu l-għanijiet tal-Istrateġija Ewropa 2020 u biex jiġu implimentati r-rakkomandazzjonijiet speċifiċi għall-pajjiż.
            
         
               (4)
            
            
               Fid-9 ta' Lulju 2013, il-Kunsill adotta Rakkomandazzjoni (3) dwar il-Programm Nazzjonali ta' Riforma tal-Litwanja għall-2013 u ta l-opinjoni tiegħu dwar il-Programm ta' Konverġenza tal-Litwanja għall-perijodu 2012‐2016.
            
         
               (5)
            
            
               Fit-13 ta' Novembru 2013, il-Kummissjoni adottat l-Istħarriġ Annwali dwar it-Tkabbir, li jimmarka l-bidu tas-Semestru Ewropew 2014 għall-koordinazzjoni tal-politika ekonomika. Barra minn hekk, fit-13 ta' Novembru 2013, il-Kummissjoni, abbażi tar-Regolament (UE) Nru 1176/2011 tal-Parlament Ewropew u tal-Kunsill (4), adottat ir-Rapport dwar il-Mekkaniżmu ta’ Twissija, li fih il-Litwanja ma ġietx identifikata bħala wieħed mill-Istati Membri li kellha ssirlu analiżi fil-fond.
            
         
               (6)
            
            
               Fl-20 ta' Diċembru 2013, il-Kunsill Ewropew approva l-prijoritajiet li jiżguraw stabbiltà finanzjarja, konsolidament fiskali u azzjoni biex jissaħħaħ it-tkabbir. Huwa enfasizza l-ħtieġa li jissokta l-konsolidament fiskali differenzjat u favur it-tkabbir, sabiex il-kundizzjonijiet ta' self għall-ekonomija jerġgħu lura għan-normal, jiġu promossi t-tkabbir u l-kompetittività, jiġu ttrattati l-qgħad u l-konsegwenzi soċjali tal-kriżi, u biex l-amministrazzjoni pubblika tiġi mmodernizzata.
            
         
               (7)
            
            
               Fl-1 ta' April 2014, il-Litwanja ppreżentat il-Programm Nazzjonali ta' Riforma tagħha għall-2014 u fit-22 ta' April 2014 ippreżentat il-Programm ta' Konverġenza tagħha għall-2014. Biex jiġu kkunsidrati l-konnessjonijiet ta' bejniethom, iż-żewġ Programmi ġew ivvalutati fl-istess żmien.
            
         
               (8)
            
            
               L-objettiv tal-istrateġija baġitarja spjegata fil-Programm ta' Konverġenza għall-2014 huwa li jintlaħaq l-objettiv fuq terminu medju sal-2015 u li jintlaħaq bilanċ pożittiv strutturali ta' 0,9 % tal-PDG fit-tmiem tal-Programm ta' Konverġenza fl-2017. Il-Programm ta' Konverġenza jikkonferma l-objettiv fuq terminu medju preċedenti ta' 1 % tal-PDG, li jirrifletti r-rekwiżiti tal-Patt ta' Stabbiltà u Tkabbir. Abbażi tal-bilanċ strutturali tal-baġit (rikalkulat), il-progress annwali lejn l-objettiv ta’ terminu medju huwa ta' mill-inqas 0,5 % tal-PDG fl-2014 u fl-2015. Fl-istess ħin, hemm riskju ta' devjazzjoni mill-parametru referenzjali għan-nefqa fl-2015. Kumplessivament, il-perkors tal-aġġustament lejn l-objettiv ta’ terminu medju huwa ġeneralment konformi mar-rekwiżiti tal-Patt ta' Stabbiltà u Tkabbir. Il-Programm ta' Konverġenza juri li d-dejn jonqos sostanzjalment matul il-perjodu tal-programm għal madwar 35 % sal-2017. Ix-xenarju makroekonomiku sottostanti għall-proġettazzjonijiet baġitarji fil-Programm ta' Konverġenza huwa ġeneralment plawsibbli. Fl-istess ħin, għas-snin 2015‐2017, għad iridu jiġu speċifikati miżuri ta' konsolidazzjoni. Skont it-tbassir tar-rebbiegħa 2014 tas-servizzi tal-Kummissjoni, l-aġġustament strutturali fl-2014 u l-2015 huwa mistenni jkun ta' 0,2 % u 0,6 % tal-PDG rispettivament, u għalhekk għall-2014 0,3 % tal-PDG inqas mill-issikkar meħtieġ ta' 0,5 % tal-PDG. Barra minn hekk, il-parametru referenzjali tan-nefqa jinsab f'riskju ta' devjazzjoni sinifikanti fl-2014, b'devjazzjoni oħra, għalkemm inqas, fl-2015. Abbażi tal-valutazzjoni tiegħu tal-Programm ta' Konverġenza u t-tbassir tal-Kummissjoni, skont ir-Regolament (KE) Nru 1466/97, il-Kunsill huwa tal-opinjoni li hemm riskju ta' devjazzjoni sinifikanti mill-perkors ta' aġġustament lejn l-objettiv ta’ terminu medju mill-2014.
            
         
               (9)
            
            
               L-importanza relattiva tat-taxxi meqjusa inqas ta' detriment għat-tkabbir, bħat-taxxi fuq il-proprjetà u ambjentali, għadha baxxa. Id-dħul mit-taxxa jiddependi ħafna fuq it-tassazzjoni indiretta u fuq ix-xogħol filwaqt li l-proporzjon li tgħodd għalih it-tassazzjoni ambjentali għadu baxx. Dħul akbar minn taxxi orjentati aħjar lejn it-tkabbir jista' jintuża biex inaqqas il-piż tat-taxxa fuq dawk bi dħul baxx, partikolarment dawk b'ħiliet limitati. Fil-bidu tal-2013 sar rieżami parzjali tas-sistema tat-taxxa u l-Gvern iddeċieda li jaġġusta t-tassazzjoni kapitali, iżid il-livell limitu tad-dħul taxxabbli li jimplika żieda fil-progressività tat-taxxa fuq id-dħul personali għall-benefiċċju ta' dawk bi dħul baxx u jżid id-dazju tas-sisa fuq it-tabakk u l-alkoħol. Kumplessivament, madankollu, x'aktarx li dawn il-miżuri se jkollhom effett negattiv fuq id-dħul. Għalhekk għadu kruċjali li jittieħdu passi ulterjuri biex titjieb is-sostenibbiltà tal-finanzi pubbliċi u tissaħħaħ in-naħa tad-dħul. Ma ttieħdet l-ebda miżura kbira wara r-rakkomandazzjonijiet speċifiċi għall-pajjiż tal-2013 dwar it-tassazzjoni ambjentali. Kien kemm progress limitat fit-tisħiħ tal-qafas fiskali, billi l-limiti massimi fuq in-nefqa għadhom vinkolanti b'mod li mhux biżżejjed u l-bildiet leġiżlattivi għadhom mhumiex approvati. Il-Litwanja għadha tiffaċċa sfidi f'termini ta' konformità tat-taxxa, partikolarment biex tindirizza l-frodi fil-VAT, fost l-oħrajn billi ssaħħaħ il-miżuri tal-immaniġġar tar-riskji. Il-pjan ta' azzjoni għall-konformità tat-taxxa tal-2013‐2014 qiegħed jiġi implimentat u l-ewwel stimi jissuġġerixxu xi effetti pożittivi. Fl-2013, ittieħed sett ta' miżuri biex tissaħħaħ il-konformità tat-taxxa fil-qasam tal-VAT u d-dazju tas-sisa. Għall-2014‐2015 ġiet imnedija strateġija mmirata ġdida.
            
         
               (10)
            
            
               Żviluppi demografiċi sfavorevoli jitfgħu dubji fuq is-sostenibbiltà fiskali fuq terminu twil tal-Litwanja. L-infiq fuq il-pensjonijiet huwa pproġettat li se jiżdied sostanzjalment u huwa stmat li, fuq 50 sena, ser jilħaq kważi d-doppju tal-medja tal-UE. In-nefqa gradwali tal-età statutorja tal-irtirar li bdiet fl-2012 mhijiex biżżejjed biex tlaħħaq mal-forza tax-xogħol li qed tonqos u l-istennija tal-għomor li qed tiżdied. Barra minn hekk, żieda drastika tal-faqar u nuqqas materjali sever fost l-anzjani jindika problemi marbuta mal-adegwatezza tal-pensjonijiet. Il-Litwanja ħadet passi importanti iżda iżolati fid-direzzjoni t-tajba u huma meħtieġa aktar bidliet sinifikanti biex timplimenta riforma komprensiva. Lestiet ir-riforma tal-pilastru tat-tieni pensjoni, iżda la l-iskemi okkupazzjonali u lanqas l-akkumulazzjoni għall-pensjoni volontarja mhuma jintużaw wisq. Flimkien maż-żieda fl-età statutorja tal-irtirar, huma meħtieġa wkoll miżuri li jiżguraw l-impjegabbiltà ta' ħaddiema ixjaħ u ambjenti tax-xogħol favur l-età.
            
         
               (11)
            
            
               Il-qgħad kumplessiv naqas iżda l-qgħad strutturali għadu għoli, ħaġa li tindika spariġġ fil-ħiliet, partikolarment għal dawk b'ħiliet limitati. Il-qgħad fost iż-żgħażagħ u r-rati ta' żgħażagħ li mhumiex jistudjaw, f'impjieg jew taħriġ qed jonqsu, iżda għadhom għoljin. Il-koperta limitata tal-politiki attivi fis-suq tax-xogħol għadha ta' sfida, u effikaċja u l-iskedar tagħha jeħtieġu jitjiebu. Huwa mbassar li fil-futur se jiżdied in-nuqqas ta' ħaddiema b'ħiliet. Biex titjieb impjegabbiltà taż-żgħażagħ, huwa importanti li titjieb ir-rilevanza għas-suq tax-xogħol tal-edukazzjoni għolja u vokazzjonali, titjieb il-kwalità tal-iskemi ta' apprendistat u t-tagħlim ibbażat fuq ix-xogħol, bi sħubija mas-settur privat inklużi l-SMEs. Il-parteċipazzjoni fit-tagħlim tul il-ħajja għadha mhijiex biżżejjed. Rieżami komprenżiv tal-liġi tax-xogħol, bl-involviment tas-sħab soċjali, huwa meħtieġ biex jinstabu mezzi biex jitnaqqas il-piż amministrattiv fuq min iħaddem. Primarjament se jkun essenzjali li jiġu identifikati u mneħħija r-restrizzjonijiet bla bżonn li jaffettwaw il-ftehimiet kuntrattwali flessibbli, id-dispożizzjonijiet tat-tkeċċija u l-arranġamenti tal-ħinijiet tax-xogħol.
            
         
               (12)
            
            
               Minkejja titjib reċenti, il-faqar fost in-nies tal-età tax-xogħol għadu ogħla mill-medja tal-UE. Żidiet fil-paga minima mensili u fil-livell limitu mhux taxxabbli għenu biex jiġi indirizzat il-faqar. Madankollu, il-faqar fost l-anzjani u n-nuqqas materjali sever żdiedu sew fl-aħħar snin. Fl-2012‐2013, ir-riforma bi prova fl-għajnuna soċjali fi flus wasslet għal għadd iżgħar ta' benefiċjarji soċjali u nefqa f'benefiċċji soċjali fi flus. Fl-2014, din il-prova ġiet estiża għall-muniċipalitajiet kollha. Hemm ħtieġa li jiġi żgurat monitoraġġ u evalwazzjoni tal-effetti tar-riforma fuq dawk l-aktar fil-bżonn. Il-kopertura tal-miżuri ta' attivazzjoni għall-benefiċjarji tal-għajnuna soċjali għal dawk qegħda fit-tul mhijiex biżżejjed. Barra minn dan, il-miżuri għadhom iffukati fuq skemi ta' xogħol pubbliku, u għalhekk jipprovdu sostenn ta' dħul, iżda ma jgħinux biex titjieb l-impjegabbiltà tal-benefiċjarji. Jeħtieġ li jiġi vvalutat l-impatt tar-riforma fuq dawk bi dħul baxx. Il-Litwanja adottat il-Pjan ta' Azzjoni 2014‐2020 biex Titjieb l-Inklużjoni Soċjali. Madankollu, tibqa' l-ħtieġa li jiġu stabbiliti l-gruppi ewlenin fil-mira, il-baġit u l-miżuri konkreti, li jispeċifikaw kif ser jintlaħqu l-miri u kif se jikkooperaw id-diversi ministeri, gvernijiet lokali u atturi mis-soċjetà ċivili li jimplimentaw il-Pjan ta' Azzjoni.
            
         
               (13)
            
            
               Il-Gvern beda riforma ambizzjuża tal-intrapriżi tal-istat mill-2010. F'Diċembru 2013 ġew approvati atti legali finali li jemendaw il-linji gwida dwar it-trasparenza li jirrikjedu li l-intrapriżi kollha tal-istat, mill-2014, jipprovdu data separata għall-funzjonijiet kummerċjali u mhux kummerċjali fir-rapporti annwali tagħhom. L-ewwel rapport li jipprovdi din l-analiżi dettaljata huwa mistenni f'Awwissu 2014. Dan għandu jippermetti valutazzjoni aktar dettaljata tas-suċċess ta' din il-bidla. Madankollu, għadd ta' membri indipendenti tal-bordijiet fl-intrapriżi tal-istat għadu żgħir, parzjalment minħabba r-restrizzjonijiet legali li japplikaw għall-intrapriżi tal-istat u muniċipali. Qed jiġu proposti bidliet legali li jippermettu li jinħatru membri indipendenti fil-bordijiet tal-intrapriżi kollha tal-istat. L-effikaċja tas-separazzjoni tal-funzjonijiet kummerċjali u mhux kummerċjali u l-professjonalizzazzjoni tal-bordijiet iridu jiġu vvalutati la darba jkunu implimentati bis-sħiħ.
            
         
               (14)
            
            
               Il-konnessjonijiet tal-elettriku u l-gass mal-Istati Membri ġirien għadhom mhux żviluppati biżżejjed, bir-riżultat ta' kompetizzjoni limitata u prezzijiet għoljin. Il-kompetizzjoni fis-swieq domestiċi ssaħħet permezz tal-liberalizzazzjoni tas-swieq tal-gass u l-elettriku, iżda l-konsumaturi għadhom ma eżerċitawx id-drittijiet tagħhom li jibdlu l-fornituri. Filwaqt li l-Gvern għamel l-interkonnessjonijiet tal-enerġija prijorità, dawn għadhom iridu jitlestew. Ġie kkummissjonat pajplajn tal-gass importanti u t-terminal tal-LNG fi Klaipeda huwa mistenni li jibda jaħdem sa Diċembru 2014. Sar xi progress fir-rigward tal-interkonnessjonijiet tan-netwerk tal-enerġija tal-Litwanja mas-suq tal-enerġija tal-UE. Aktar minn hekk, l-effiċjenza enerġetika għandha bżonn titjieb. Il-Litwanja għamlet xi progress fl-effiċjenza enerġetika tal-bini, fosthom fir-rigward tal-investimenti taħt il-fond holding JESSICA. Fl-2013 ittieħdu miżuri leġiżlattivi biex jitħaffef assorbiment tal-fond holding. Fil-bidu tal-2014 lestew proġetti u l-applikazzjonijiet inizjali żdiedu b'mod konsiderevoli. Il-bidliet legali jinvolvu li jitnaqqsu s-sussidji għat-tisħin jekk ir-residenti jirrifjutaw ir-rennovazzjoni, u b'hekk tneħħew id-disinċentivi għar-rennovazzjoni.
            
         
               (15)
            
            
               Fil-kuntest tas-Semestru Ewropew, il-Kummissjoni għamlet analiżi komprensiva tal-politika ekonomika tal-Litwanja. Hija vvalutat il-Programm Nazzjonali ta’ Riforma u l-Programm ta’ Konverġenza. Hija qieset mhux biss ir-rilevanza tagħhom għall-politika fiskali u soċjoekonomika sostenibbli fil-Litwanja iżda anki l-konformità tagħhom mar-regoli u l-gwida tal-UE, fid-dawl tal-ħtieġa li tissaħħaħ il-governanza ekonomika ġenerali tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet tagħha skont is-Semestru Ewropew jidhru fir-rakkomandazzjonijiet minn (1) sa (6) hawn taħt.
            
         
               (16)
            
            
               Fid-dawl ta' din il-valutazzjoni, il-Kunsill eżamina l-Programm ta' Konverġenza, u l-opinjoni tiegħu (5) hija riflessa b'mod partikolari fir-rakkomandazzjoni (1) ta' hawn taħt,
            
         B’DAN JIRRAKKOMANDA li l-Litwanja tieħu azzjoni fil-perjodu 2014‐2015 sabiex:
   
               1.
            
            
               Issaħħaħ il-miżuri baġitarji għall-2014 fid-dawl ta' tkabbir fin-nefqa li jaqbeż il-parametru referenzjali u tad-differenza emerġenti ta' 0,3 % tal-PDG f'termini ta' sforz strutturali abbażi tat-tbassir tar-rebbiegħa 2014 tas-servizzi tal-Kummissjoni, li jindikaw riskju ta' devjazzjoni sinifikanti relatata mal-parti preventiva tar-rekwiżiti tal-Patt ta' Stabbiltà u Tkabbir. Fl-2015, issaħħaħ l-istrateġija baġitarja biex tiżgura l-aġġustament meħtieġ ta' 0,5 % tal-PDG lejn l-għan fuq terminu medju. Minn hemm “l hemm tiżgura li l-objettiv ta’ terminu medju jibqa” jiġi rispettat. Tikkumplimenta l-istrateġija baġitarja b'qafas fiskali msaħħaħ aktar, partikolarment biex tiżgura limitu massimu vinkolanti fuq in-nefqa meta tistabbilixxi l-qafas baġitarju ta' terminu medju. Tanalizza aktar is-sistema tat-taxxa u tikkonsidra li żżid dawk it-taxxi li huma lanqas ta' ħsara għat-tkabbir, bħat-tassazzjoni rikorrenti fuq il-proprjetà u l-ambjent, filwaqt li tkompli ttejjeb il-konformità tat-taxxa.
            
         
               2.
            
            
               Tadotta u timplimenta leġislazzjoni fuq riforma komprensiva tas-sistema tal-pensjonijiet. Partikolarment, tallinja l-età statutorja tal-irtirar mal-istennija tal-għomor, tirestrinġi l-aċċess għall-irtirar kmieni, tistabbilixxi regoli għall-indiċazzjoni tal-pensjonijiet u tippromwovi l-użu ta' skemi ta' tfaddil kumplimentari. Tissostanzja r-riforma tal-pensjonijiet b'miżuri li jippromwovu l-impjegabbiltà ta' ħaddiema ixjaħ.
            
         
               3.
            
            
               Timmira aħjar il-miżuri tal-politika attiva fis-suq tax-xogħol lejn dawk qiegħda fit-tul u b'ħiliet limitati. Ittejjeb il-kopertura u l-adegwatezza tal-benefiċċji tal-qgħad u torbothom mal-attivazzjoni. Tindirizza l-ispareġġi persistenti fil-ħiliet billi ttejjeb ir-rilevanza tal-edukazzjoni għas-suq tax-xogħol fost l-oħrajn abbażi ta' sistemi li jipprevedu l-ħiliet u tippromwovi t-tagħlim tul il-ħajja. Sabiex iżżid l-impjegabbiltà taż-żgħażagħ, tagħti prijorità biex toffri apprendistati ta' kwalità, u forom oħra ta' tagħlim ibbażat fuq ix-xogħol, u ssaħħaħ is-sħubija mas-settur privat. Tirrieżamina l-adegwatezza tal-leġislazzjoni tax-xogħol, partikolarment fir-rigward tal-qafas tal-kuntratti tax-xogħol u għall-arranġamenti fil-ħinijiet tax-xogħol, b'konsultazzjoni mas-sħab soċjali.
            
         
               4.
            
            
               Tiżgura kopertura adegwata ta' dawk l-aktar fil-bżonn u tkompli ssaħħaħ ir-rabtiet bejn l-għajnuna soċjali fi flus u l-miżuri ta' attivazzjoni.
            
         
               5.
            
            
               Tlesti l-implimentazzjoni tar-riformi tal-intrapriżi tal-istat kif ippjanat; partikolarment billi tlesti s-separazzjoni tal-attivitajiet kummerċjali minn dawk mhux kummerċjali, iżżid il-professjonalizzazzjoni tal-bordijiet eżekuttivi u timmonitorja mill-qrib il-konformità mar-rekwiżiti tar-riforma.
            
         
               6.
            
            
               Tħaffef il-miżuri biex ittejjeb l-effiċjenza enerġetika tal-bini, permezz ta' implimentazzjoni rapida tal-fond holding. Tkompli tiżviluppa konnessjonijiet transkonfinali mal-Istat Membri ġirien kemm għall-elettriku kif ukoll għall-gass biex tiddiversifika s-sorsi u tippromwovi l-kompetizzjoni permezz ta' integrazzjoni aħjar tas-swieq tal-enerġija tal-Baltiku.
            
         
      Magħmul fi Brussell, it-8 ta’ Lulju 2014.
      
         
            Għall-Kunsill
         
         
            Il-President
         
         P. C. PADOAN
      
   
   
      (1)  ĠU L 209, 2.8.1997, p. 1.
   
      (2)  Miżmuma għall-2014 permezz tad-Deċiżjoni tal-Kunsill 2014/322/UE tas-6 ta' Mejju 2014 dwar il-linji gwida għall-politika tal-Istati Membri dwar l-impjiegi għall-2014 (ĠU L 165, 4.6.2014, p. 49).
   
      (3)  ĠU C 217, 30.7.2013, p. 51.
   
      (4)  Ir-Regolament (UE) Nru 1176/2011 tal-Parlament Ewropew u tal-Kunsill tas-16 ta' Novembru 2011 dwar il-prevenzjoni u l-korrezzjoni tal-iżbilanċi makroekonomiċi (ĠU L 306, 23.11.2011, p. 25).
   
      (5)  Taħt l-Artikolu 9(2) tar-Regolament (KE) Nru 1466/97.